Kalifatas
Kalifatas (arab. خِلَافَة = khilāfah) – teokratinė musulmonų visuomenės valdymo sistema. Kalifatui vadovauja kalifas – asmuo, laikomas pranašo Mahometo pasaulietinės ir religinės valdžios įpėdiniu. Istoriškai kalifatai buvo islamiškos valstybės, kurios išsivystė į daugiatautes imperijas. Viduramžiais Arabijos pusiasalyje gyvavo trys vienas kitą pakeitę kalifatai: Rašidų kalifatas (632–661), Omejadų, arba Damasko, kalifatas (661–750) ir Abasidų, arba Bagdado, kalifatas (750–1258). 1517–1924 m. kalifais titulavosi ir Osmanų imperijos sultonai. Be pagrindinės kalifų linijos, beveik be pertrūkių valdžiusios 632–1923 m., buvo keletas kitų kalifų linijų.